《齐天乐 七夕，纫兰招雪兰、蘅芳、蓉清、蕙如集生香馆，分题得曝衣楼》
清代·杨芸

红楼十二阑干曲，深深曝衣庭院。时样裁缝，称心颜色，细认旧时针线。

凉生团扇。怅叠却方空，薄罗新换。暮检榴裙，隔年犹有泪痕泫。

兰期共设瓜果，约飞琼彩伴，作意消遣。远道音书，寒闺刀尺，能数几家凄怨。

月华如练。渐砧杵西风，凤城吹遍。熏罢银篝，且教秦女卷。

作者简介：杨芸（1778—？），字蕊渊，清常州金匮（今无锡）人，户部员外郎杨芳灿女，同邑景州知州秦承霈室。幼受四声，慧辨琴丝，妙修箫谱，词风美流，发在片玉冠柳之间，著有《金箱荟说》，皆古今闺阁诗话。